b'\n_START_ARTICLE_\nStarodub-na-Kljazme\n_START_PARAGRAPH_\nStarodub-na-Kljazme (russisk: \xd0\xa1\xd1\x82\xd0\xb0\xd1\x80\xd0\xbe\xd0\xb4\xd1\x83\xcc\x81\xd0\xb1-\xd0\xbd\xd0\xb0-\xd0\x9a\xd0\xbb\xd1\x8f\xcc\x81\xd0\xb7\xd1\x8c\xd0\xbc\xd0\xb5) var en fremtredende by i Russlands Zalesje fra 1100-tallet til 1300-tallet. Som mange andre byer i n\xc3\xa6rheten ble den oppkalt av de tilflyttende etter den byen i s\xc3\xb8r de kom fra, i dette tilfellet etter Starodub i Severia. Byen l\xc3\xa5 ved bredden av elva Kljazma, rundt tolv kilometer fra dagens Kovrov. I dag ligger landsbyen Kljazminskij Gorodok p\xc3\xa5 stedet._NEWLINE_Under Den mongolske invasjonen i Russland gjorde Vsevolod IIIs yngste s\xc3\xb8nn, Ivan, Starodub til sitt sete (1238). Hans etterkommere styrte et av Russlands minste fyrsted\xc3\xb8mmer i over hundre \xc3\xa5r, mens de desperat fors\xc3\xb8kte \xc3\xa5 avverge angrep fra to mektige naboer, Storfyrsted\xc3\xb8mmet Moskva og Nizjnij Novgorod. P\xc3\xa5 1370-tallet ble byen omsider annektert av Dmitrij Donskoj. Etter dette flyttet mange av Starodub-dynastiets etterkommere til Moskva, hvor de dannet blant annet fyrstefamiliene Gagarin, Khilkoff, Romodanovskij og Pozjarskij._NEWLINE_I Russlands urolige tider, ble byen brent helt til grunnen av den polske krigsherren Aleksander Lisowski, som herjet omr\xc3\xa5det i mars 1609. Enkelte historikere tror at fyrst Dmitrij Pozjarskij, som hjalp Russland \xc3\xa5 overleve disse turbulente tidene, ligger begravet p\xc3\xa5 sine forfedres land i Starodub.'